USA kinnisvaraturgudelt 2008. aasta septembris alguse saanud maailma finantsturgude kokkukukkumise mõju jõudis kiiresti ka Eestisse. Välisraha sissevool majandusse lakkas (pankade netovälisvõlgnevus oli 2010. aasta lõpuks 2008. aasta lõpuga võrreldes vähenenud kolmandiku võrra), mis haavas kõige enam ehitussektorit ja kinnisvaraturgu. Suurimaks tagasilöögiks oli aga eksporditurgude sulgumine juba novembrist alates, mis andis kohe tunda töötlevas tööstuses: tööstustoodangu maht vähenes 2008. aasta IV kvartalis eelmise aasta sama ajaga võrreldes 16,4 protsenti. Sellega oli lõplikult välistatud mõnda aega kõne all olnud nn pehme maandumise võimalus. Sealjuures olid impordinõudluse poolelt vaadatuna suurimad langejad Euroopas just meie peamised eksporditurud Soome, Rootsi, Venemaa, Läti, Saksamaa ja Leedu, kelle osatähtsus Eesti koguekspordis oli olnud 2008. aastal 63,4 protsenti (tabel 5).